SAT คงเป้ารายได้ปีนี้โต 25% รับออร์เดอร์ตปท.-ยอดผลิตรถพุ่ง
SAT คงเป้ารายได้ปีนี้โต 25% รับออร์เดอร์ตปท.-ยอดผลิตรถเพิ่ม พร้อมอัพประมาณการยอดผลิตรถยนต์ในประเทศไทยปีนี้แตะ 1.7 ล้านคัน
10 มิ.ย. 2564

น.ส.นพมาศ ปานทอง ผู้จัดการแผนกนักลงทุนสัมพันธ์ บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT เปิดเผยว่า บริษัทยังคงตั้งเป้ารายได้เติบโตที่ 20-25% หลังได้รับคำสั่งซื้อจากลูกค้าต่างประเทศ รวมไปถึงการฟื้นตัวของอุตสาหกรรมยานยนต์ โดยบริษัทปรับเพิ่มประมาณการยอดผลิตรถยนต์ในประเทศไทยปีนี้ จาก 1.5 ล้านคัน เป็น 1.65-1.7 ล้านคัน เนื่องจากการส่งออกที่ดีขึ้น และทางด้านอุตสาหกรรมเครื่องจักรกลการเกษตรก็คาดว่าการผลิตในปีนี้จะกลับไปเทียบเท่าปี 62 ที่ 85,000 คัน หากไม่เจอปัจจัยภัยแล้ง
ด้านผลประกอบการในไตรมาส 2/64 คาดมียอดขายลดลง เมื่อเทียบกับไตรมาสก่อนหน้า เนื่องจากเดือนเม.ย.จะมีวันทำงานน้อยกว่าเดือนอื่นๆ แต่หากเทียบกับช่วงเดียวกันของปีก่อนจะมียอดขายที่เติบโตขึ้น เนื่องจากในไตรมาส 2/63 มีการหยุดสายการผลิตชั่วคราว เนื่องจากเจอกับการแพร่ระบาดของโควิด-19 ระลอกแรก
ทั้งนี้กลยุทธ์การดำเนินงานบริษัทยังคงมุ่งเน้นไปที่การเพิ่มความสามารถในการแข่งขัน มีการปรับเรื่องสายการผลิตต่างๆ โดยการใช้โปรแกรมและเทคโนโลยี รวมถึงการนำระบบ Robot and Automation มาใช้อีกด้วย นอกจากนี้ยังมีการกระจายความเสี่ยงไปยังอุตสาหกรรมอื่นๆ ที่มีความเกี่ยวเนื่องกัน ไม่ว่าจะเป็นการลงทุนในธุรกิจ Robot and Automation รวมไปถึงธุรกิจด้านอุตสาหกรรมเครื่องจักรกลการเกษตรซึ่งปัจจุบันอยู่ระหว่างการพัฒนา
สำหรับปัญหาราคาเหล็กที่ปรับตัวขึ้นทั่วโลกและมีแนวโน้มที่จะเพิ่มขึ้นต่อไปอีกในปีนี้ โดยบริษัทยังคงเดินหน้าเจรจาปรับราคากับลูกค้า ซึ่งจะมีรอบการปรับราคาอยู่ในช่วง 3-6 เดือน โดยส่วนมากสามารถเจรจาได้สำเร็จ คาดว่าน่าจะช่วยประคองอัตรากำไรขั้นต้นของบริษัทได้
ส่วนงบลงทุนปีนี้วางไว้ที่ 400 ล้านบาท แบ่งเป็น ใช้ในการบำรุงรักษาและเพิ่มประสิทธิภาพให้กับเครื่องจักร เพื่อรองรับออเดอร์ที่กำลังจะทยอยเข้ามาอีกในอนาคต ราว 66% ของงบลงทุนรวม ที่เหลือจะใช้ในการปรับปรุงต้นทุนและประสิทธิภาพในด้านต่างๆ